Zagreb, 14. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19, u daljnjem tekstu: ZSSI), **na zahtjev dužnosnika Dražena Mršića, pomoćnika ravnatelja Hrvatskog zavoda mirovinsko osiguranje (u daljnjem tekstu: HZMO) do 18. kolovoza 2019.g., za davanjem mišljenja Povjerenstva,** na 85. sjednici, održanoj 14. svibnja 2020.g, daje sljedeće:

**MIŠLJENJE**

1. **Na temelju članka 20. stavka 3. ZSSI-a u svezi s člankom 14. stavkom 1. ZSSI-a, dužnosnik Dražen Mršić, pomoćnik ravnatelja HZMO-a do 18. kolovoza 2019.g., ne može u razdoblju od 12 mjeseci od dana prestanka obnašanja navedene dužnosti obavljati funkciju člana uprave ili nadzornog odbora bilo kojeg trgovačkog društva, odnosno u navedenom razdoblju ne može biti niti član upravnog vijeća one ustanove koja nije proglašena pravnom osobom od posebnog interesa za državu ili jedinicu lokalne odnosno područne (regionalne) samouprave, a ako je proglašena ustanovom od posebnog interesa nema pravo na naknadu za rad u upravnom vijeću, osim putnih i drugih opravdanih troškova te istovremeno može biti u najviše dva upravna vijeća takve ustanove.**
2. **Ukoliko bi u razdoblju od 12 mjeseci od dana prestanka obnašanja dužnosti pomoćnika ravnatelja HZMO-a namjeravao zasnovati radni odnos u pravnoj osobi koja je bila u poslovnom odnosu s HZMO-om u razdoblju u kojem je obnašao tu dužnost, dužnosnik Dražen Mršić dužan je na temelju članka 20. stavka 4. ZSSI-a zatražiti suglasnost Povjerentsva.**

Obrazloženje

Zahtjev za davanjem mišljenja Povjerenstva podnio je dužnosnik Dražen Mršić, pomoćnik ravnatelj HZMO-a. U knjigama ulazne pošte zahtjev je zaprimljen 11. svibnja 2020.g. pod poslovnim brojem 711-U-1826-M-43/20-01-3 te se povodom istog vodi predmet broj M-43/20.

Uvidom u knjigu ulazne pošte Povjerenstva, utvrđeno je da je dužnosnik Dražen Mršić dužnost pomoćnika ravnatelj HZMO-a obnašao od 13. prosinca 2017.g. do 18. kolovoza 2019.g. te da od tada do danas ne obnaša bilo koju drugu dužnost iz članka 3. ZSSI-a koji određuje krug dužnosnika. Člankom 3. stavkom 1. podstavkom 26. ZSSI-a propisano je da su ravnatelj i pomoćnici ravnatelja HZMO-a dužnosnici u smislu navedenog Zakona, stoga je i dužnosnik Dražen Mršić povodom obnašanja dužnosti pomoćnika ravnatelja HZMO-a obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik sukladno članku 20. stavku 4. ZSSI-a traži od Povjerenstva mišljenje o postojanju sukoba interesa odnosno o postojanju zapreke za eventualno zasnivanje radnog odnosa u pravnoj osobi, trgovačkom društvu ili investicijskom fondu s kojim je HZMO u poslovnom odnosu tj. čiji je osnivač i imatelj poslovnog udjela. Naime, dužnosnik navodi da je u obnašanju dužnosti pomoćnika ravnatelja HZMO-a bio zadužen za provedbu uredbi Europske unije i međunarodnih ugovora te da nije u okviru obnašanja iste dužnosti izvršavao upravljačke ovlasti niti donosio poslovne odluke vezane za bilo koju pravnu osobu u vlasništvu HZMO-a, uključujući one koji se smatraju poslovnim subjektom u smislu članka 4. stavka 3. ZSSI-a.

Nadalje ističe da ravnatelj HZMO-a, Upravno vijeće te pomoćnici ravnatelja HZMO-a nisu članovi tijela drugih pravnih osoba, već isključivo kao predstavnici vlasnika sudjeluju u radu skupština i u tom svojstvu donose poslovne odluke za sve pravne osobe kojima HZMO upravlja. Navodi da radno mjesto za koje bi eventualni sklopio ugovor o radu nisu radna mjesta s izvršnim ovlastima, prokurista člana uprave, već radno mjesto voditelja ili savjetnika te iznosi stav kako iz svega navedenoga ne proizlaze okolnosti koje bi ukazivale da bi se zasnivanjem radnog odnosa našao u sukobu interesa.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Prema članku 20. stavku 4. ZSSI-a Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Sukladno članku 14. stavku 1. ZSSI-a dužnosnici ne mogu biti članovi upravnih tijela i nadzornih odbora trgovačkih društava odnosno upravnih vijeća ustanova.

Iz zahtjeva za mišljenje proizlazi da dužnosnik Dražen Mršić u razdoblju od godine dana od dana prestanka obnašanja dužnosti pomoćnika ravnatelja HZMO-a, koju je obnašao do 18. kolovoza 2019.g., eventualno namjerava zasnovati radni odnos u pravnoj osobi koja je za vrijeme obnašanja iste dužnosti bila u poslovnom odnosu s HZMO-om. Dužnonik u svom zahtjevu nije precizirao o kojoj se pravnoj osobi radi, ali je napomenuo da je kao pomoćnik ravnatelja HZMO-a obavljao poslove koji su se odnosili na provedbu uredbi Europske unije i na provedbu međunarodnih ugovora te da nije odlučivao o pravnim osobama koji bi bile upravljački podređene HZMO-u. Također je naveo da su pojedini dužnosnici HZMO-a, kao predstavnici države, članovi skupština nekih pravnih osoba.

Obzirom na odredbu članka 14. stavka 1. ZSSI-a koja na temelju članka 20. stavka 3. ZSSI-a dužnosnike obvezuje i u razdoblju od 12 mjeseci od dana prestanka obnašanja dužnosti pomoćnika ravnatelja HZMO-a, dužnosnik Dražen Mršić beziznimno ne može obavljati funkciju člana uprave ili nadzornog odbora bilo kojeg trgovačkog društva, neovisno o tome tko je imatelj udjela u istom društvu, odnosno u navedenom razdoblju ne može biti član upravnog vijeća one ustanove koja nije proglašena pravnom osobom od posebnog interesa za državu ili jedinicu lokalne odnosno područne (regionalne) samouprave, a ako je proglašena ustanovom od posebnog interesa nema pravo na naknadu za rad u upravnom vijeću, osim putnih i drugih opravdanih troškova te istovremeno može biti u najviše dva upravna vijeća takve ustanove.

U odnosu na zasnivanje radnog odnosa u pravnoj osobi koja je u razdoblju u kojem je dužnosnik Dražen Mršić obnašao dužnost pomoćnika ravnatelja HZMO-a bila u poslovnom odnosu s tim tijelom javne vlasti, dužnosnik je dužan postupiti na način propisan člankom 20. stavkom 4. ZSSI-a i zatražiti od Povjerentsva suglasnost na sklapanje ugovora o radu. U podnesku kojim se obraća Povjerenstvu s navedenim zahtjevom dužnosnik je dužan navesti kod koje pravne osobe namjerava zasnovati radni odnos, naziv radnog mjesta te sve druge potrebne podatke (postojanje poslovnog odnosa s tijelom javne vlasti u kojem je obnašao dužnost, je li poduzimao radnje koje su prethodile nastanku tog poslovnog odnosa) iz kojih proizlazi postoji li sukob interesa. Na temelju zaprimljenog zahtjeva, priložene dokumentacije te po potrebi pribavljene dokumentacije od HZMO-a i drugih državnih tijela, Povjerenstvo će odlučiti o davanju ili uskrati suglasnosti za zasnivanje radnog odnosa savjetnika ili voditelja koje nije ujedno vezano za obavljanje funkcije člana uprave ili prokurista poslovnog subjekta.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Dražen Mršić, elektroničkom dostavom
2. Objava na internetskoj stranici Povjerenstva
3. Pismohrana